**Medžiaga Maldos už krikščionių vienybę savaitei, 2024**

„Mylėk Viešpatį, savo Dievą <...>, o savo artimą kaip save patį.“

(Lk 10, 27)

Parengta ir paskelbta bendradarbiaujant Popiežiškajai krikščionių vienybės dikasterijai ir Pasaulio Bažnyčių tarybos Tikėjimo ir tvarkos komisijai.

**Biblinis tekstas 2024 metams**

Lk 10, 25–37

Štai atsistojo vienas Įstatymo mokytojas ir, mėgindamas jį, paklausė: „Mokytojau, ką turiu daryti, kad laimėčiau amžinąjį gyvenimą?“ Jėzus tarė: „O kas parašyta Įstatyme? Kaip skaitai?“ Tas atsakė: *Mylėk Viešpatį, savo Dievą, visa širdimi, visa siela, visomis jėgomis* *ir visu protu,* *o savo artimą kaip save patį*. Jėzus jam tarė: „Gerai atsakei. Tai daryk, ir gyvensi.“

Norėdamas pasiteisinti, anas paklausė Jėzų: „O kas gi mano artimas?“ Jėzus prabilo: „Vienas žmogus keliavo iš Jeruzalės į Jerichą ir pakliuvo į plėšikų rankas. Tie išrengė jį, sumušė ir nuėjo sau, palikdami pusgyvį. Atsitiktinai tuo pačiu keliu ėjo vienas kunigas. Jis pamatė, bet praėjo kita puse kelio. Taip pat ir levitas, pro tą vietą eidamas, jį matė ir praėjo kita kelio puse. O vienas pakeleivis samarietis, užtikęs jį, pasigailėjo. Jis priėjo prie jo, užpylė ant žaizdų aliejaus ir vyno, aptvarstė jas; paskui, užkėlęs ant savo gyvulio, nugabeno į užeigą ir slaugė jį. Kitą dieną jis išsiėmė du denarus, padavė užeigos šeimininkui ir tarė: „Slaugyk jį, o jeigu išleisi ką viršaus, sugrįžęs aš tau atsilyginsiu.“ Kas iš šitų trijų tau atrodo buvęs artimas patekusiam į plėšikų rankas?“ Jis atsakė: „Tas, kuris parodė jam gailestingumą.“ Jėzus atsakė: „Eik ir tu taip daryk!“

**Įvadas į 2024 m. temą**

„Mylėk Viešpatį, savo Dievą <...>, o savo artimą kaip save patį.“

(Lk 10, 27)

2024 m. Maldos už krikščionių vienybę savaitės medžiagą parengė ekumeninė grupė iš Burkina Faso, jai padėjo vietos *Chemin Neuf* bendruomenė (CCN). Parinkta tema „Mylėk Viešpatį, savo Dievą <...>, o savo artimą kaip save patį“ (Lk 10, 27). Broliai ir seserys iš Uagadugu katalikų arkivyskupijos, protestantų Bažnyčių, ekumeninių organizacijų ir Burkina Faso *Chemin Neuf* bendruomenės didžiadvasiškai bendradarbiavo rengdami maldas bei apmąstymus ir patyrė, kad jų bendras darbas yra tikra ekumeninio atsivertimo kelionė.

**Meilė Dievui ir artimui saugumo krizės metu**

Burkina Fasas yra Vakarų Afrikoje, Sahelio regione, kuriam priklauso taip pat kaimyninės Malio ir Nigerio šalys. Burkina Faso plotas 174 000 km², šalyje gyvena 21 mln. gyventojų, priklausančių beveik šešiasdešimčiai skirtingų etninių grupių. Religiniu požiūriu apie 64 proc. gyventojų yra musulmonai, 9 proc. išpažįsta tradicines Afrikos religijas, o 26 proc. yra krikščionys (tarp jų 20 proc. katalikų, 6 proc. protestantų). Šių trijų religinių grupių išpažinėjų yra visuose šalies regionuose ir beveik kiekvienoje šeimoje.

Burkina Fasas šiuo metu išgyvena rimtą saugumo krizę, kuri paveikė visas tikinčiųjų bendruomenes. Po to, kai 2016 m. iš užsienio buvo surengtas didelis džihadistų išpuolis, saugumo padėtis Burkina Fase, o kartu ir šalies socialinė sanglauda, smarkiai pablogėjo. Šalyje padaugėjo teroristinių išpuolių, teisės normų nepaisymo ir prekybos žmonėmis atvejų. Žuvo daugiau kaip trys tūkstančiai žmonių ir beveik du milijonai buvo priversti išvykti iš savo gyvenamųjų vietų. Tūkstančiai mokyklų, sveikatos centrų ir savivaldos įstaigų buvo uždarytos, o didžioji dalis socialinės, ekonominės ir transporto infrastruktūros sunaikinta. Išpuoliai, nukreipti prieš tam tikras etnines grupes, padidino konfliktų tarp bendruomenių pavojų. Tokio nestabilumo sąlygos daro žalingą poveikį socialinei sanglaudai, taikai ir nacionalinei vienybei.

Ginkluoti išpuoliai buvo specialiai nukreipti prieš krikščionių Bažnyčias. Kunigai, pastoriai ir katechetai nužudyti per pamaldas, o kitų pagrobtųjų likimas lieka nežinomas. Kai buvo rašomas šis tekstas, daugiau nei 22 proc. šalies teritorijos nekontroliuota valstybės. Šiuose regionuose krikščionys nebegali atvirai praktikuoti savo tikėjimo. Dėl terorizmo dauguma krikščionių bažnyčių šalies šiaurėje, rytuose ir šiaurės vakaruose uždarytos. Daugelyje šių vietovių nebėra viešų krikščioniškų pamaldų. Ten, kur vis dar įmanoma rengti pamaldas su policijos apsauga, paprastai didžiuosiuose miestuose, saugumo sumetimais jas teko sutrumpinti.

Reikia pripažinti, kad nepaisant valstybės ir religinių bendruomenių pastangų, šalis tampa vis nestabilesnė, nes daugėja ekstremistinių grupuočių. Tačiau vis dėlto tarp krikščionių, musulmonų ir tradicinių religijų išpažinėjų reiškiasi tam tikras solidarumas. Jų lyderiai ieško ilgalaikių sprendimų, kad būtų užtikrinta taika, socialinė sanglauda ir susitaikinimas. Pavyzdžiui, šiuo tikslu Burkina Faso ir Nigerio katalikų vyskupų konferencijos Krikščionių ir musulmonų dialogo komisija deda daug pastangų norėdama paskatinti tarpetninį ir tarpreliginį dialogą bei bendradarbiavimą.

Atsiliepdamos į vyriausybės raginimą melstis už taiką, socialinę sanglaudą ir susitaikymą, vietinės bažnytinės bendruomenės ir toliau organizuoja kasdienes maldas bei pasninkus. Suintensyvėjo katalikų ir įvairių protestantų Bažnyčių pagalbos perkeltiesiems asmenims iniciatyvos. Organizuoti susitikimai siekiant apmąstyti ir geriau suprasti padėtį, taip pat suvokti brolybės vertę ir parengti strategijas, kaip atkurti ilgalaikę taiką. Ši viltis taip pat atsispindi tradicinėje mosių (vienos iš vyraujančių Burkina Faso etninių grupių) patarlėje: „Nesvarbu, kokio pobūdžio ar trukmės būtų kova, vis tiek ateis susitaikymo momentas.“

Kvietimas kartu rengti 2024 m. Maldos už krikščionių vienybę savaitės tekstus įpareigoja įvairias Burkina Faso Bažnyčias drauge keliauti, melstis ir dirbti vadovaujantis tarpusavio meile šiuo sunkiu savo šaliai laikotarpiu. Visus krikščionis vienijanti Kristaus meilė yra stipresnė nei jų susiskaldymas, o Burkina Faso krikščionys įsipareigoja eiti meilės Dievui ir meilės artimui keliu. Jie įsitikinę, kad Dievo meilė bus stipresnė už smurtą, kuris šiuo metu kamuoja jų šalį.

**Biblinis tekstas**

*Meilės svarba krikščioniškame gyvenime*

Meilė yra įrašyta į mūsų krikščioniškojo tikėjimo DNR. Dievas yra Meilė, o „Kristaus meilė mus suburia į vienybę“ (posakis, priskiriamas Paulinui Avilėjiečiui). Savo tapatybę suvokiame per Dievo meilės patirtį (plg. Jn 3, 16) ir atskleidžiame šią tapatybę pasauliui per meilę, kurią puoselėjame vienas kitam (Jn 13, 35). 2024 m. Maldos už krikščionių vienybę savaitei parinktoje ištraukoje (Lk 10, 25–37) Jėzus dar kartą patvirtino tradicinį žydų mokymą iš Pakartoto Įstatymo 6, 5: „Mylėsi Viešpatį, savo Dievą, visa širdimi, visa siela ir visomis jėgomis“ ir Kunigų knygos 19, 18 b: „Mylėsi savo artimą kaip save patį.“

Evangelijos ištraukoje Įstatymo mokytojas iškart klausia Jėzaus: „O kas gi mano artimas?“ Klausimas, koks yra meilės pareigos mastas, buvo Įstatymo mokytojų diskusijų objektas. Tradiciškai manyta, kad ši pareiga galioja izraelitų ir šalyje gyvenančių užsieniečių atžvilgiu. Vėliau dėl užsienio galybių invazijų imta netaikyti šio įsakymo užsieniečiams, susijusiems su okupacinėmis pajėgomis. Laikui bėgant, pačiam judaizmui suskilus į skirtingas atmainas, kartais šis įsakymas taikytas tik savo atmainai. Todėl Įstatymo mokytojo Jėzui užduotas klausimas yra provokuojantis. Jėzus į šį klausimą atsako palyginimu, parodančiu, kad meilė smarkiai pranoksta Įstatymo mokytojo suvokimą.

Daugelis ankstyvųjų krikščionių rašytojų, tokių kaip Origenas, Klemensas Aleksandrietis, Jonas Auksaburnis ir Augustinas, šiame palyginime įžvelgė nubrėžtą Dievo planą dėl pasaulio išganymo. Jie žmogų, keliavusį iš Jeruzalės besileidžiančiu keliu, įsivaizdavo kaip Adomą, t. y. visą žmoniją, nusileidimą iš rojaus į šį pasaulį su visais jo pavojais ir susiskaldymu, o plėšikai – tai mus puolančios priešiškos žemiškosios galybės. Patį Kristų jie įžvelgė kaip tą, kuris dėl atjautos atėjo į pagalbą pusgyviam žmogui, sutvarstė jo žaizdas ir atnešė jį į saugią užeigą, kuri jiems simbolizavo Bažnyčią. Samariečio pažadas sugrįžti laikytas Viešpaties pažado grįžti pranašyste.

Krikščionys kviečiami elgtis kaip Kristus, mylėti kaip gerasis samarietis, rodyti gailestingumą ir užuojautą tiems, kuriems reikia pagalbos, neatsižvelgdami į jų religinę, etninę ar socialinę tapatybę. Ateiti į pagalbą kitiems skatina ne priklausymas tam tikrai bendrijai, bet meilė savo artimui. Vis dėlto Jėzaus mums pateikiama artimo meilės vizija šiandienos pasaulyje yra pakertama. Daugelyje regionų vykstantys karai, tarptautinių santykių disbalansas ir nelygybė, nulemta vakarietiškų galybių ar kitų išorės veiksnių primetamų struktūrinių pertvarkymų, – visa tai slopina mūsų gebėjimą mylėti kaip Kristus. Būtent mokydamiesi mylėti vieni kitus nekreipiant dėmesio į skirtybes, krikščionys gali tapti tokie „artimieji“ kaip samarietis iš Evangelijos.

*Ekumenizmo kelias*

Jėzus meldė, kad visi jo mokiniai būtų viena (plg. Jn 17, 21), todėl krikščionims niekad nevalia prarasti vilties, nustoti melstis bei darbuotis dėl vienybės. Juos vienija jų meilė Dievui Kristuje ir jų patiriama Dievo meilė. Jie atpažįsta šią tikėjimo patirtį vieni kituose kai kartu meldžiasi, švenčia ir tarnauja Dievui. Tačiau Bažnyčių tarpusavio santykiams tai tebėra iššūkis, taip pat ir Burkina Fase. Bažnyčių tarpusavio pažinimo stoka ir nepasitikėjimas kitais gali silpninti įsipareigojimą eiti ekumenizmo keliu. Kai kurie baiminasi, kad dėl ekumenizmo jie gali prarasti savo konfesinę tapatybę, kad jis trukdo jų Bažnyčiai „augti“. Tačiau toks Bažnyčių varžymasis prieštarauja Jėzaus maldai. Krikščionys dėl baimės dažnai praleidžia galimybę užmegzti ryšius su broliais ir seserimis, panašiai kaip kunigas ir levitas Evangelijos ištraukoje. Per šią Maldos už krikščionių vienybę savaitę prašome Viešpaties padėti mums ir išgydyti mūsų žaizdas, kad galėtume žengti ekumenizmo keliu su pasitikėjimu ir viltimi.

*Krikščionių vienybė tarnauja taikai ir susitaikymui*

Konkrečios Burkina Faso aplinkybės rodo, kad siekiant taikos ir susitaikymo meilė yra svarbiausia. Šiam siekiui dažnai kėlė grėsmę vertybių ir bendrojo žmogiškumo jausmo praradimas, sumažėjęs rūpinimasis bendruoju gėriu, sąžiningumu, integralumo ir patriotizmo stoka. Susitaikymo paieškas taip pat silpnina dvasinis nuskurdimas ir lengvo pelno siekimas. Susidūrus su šiomis realijomis dar labiau išryškėja būtinybė liudyti Dievo meilę.

**Perėjimas nuo susiskaldymo prie vienybės Burkina Fase**

Burkina Faso krikščionių bendruomenės stengiasi įgyvendinti kvietimą mylėti puoselėdamos tarpusavio svetingumą. Tai ypač akivaizdu per Maldos už krikščionių vienybę savaitę. Jos skyrė žmogiškuosius ir finansinius išteklius, kad ekumeninis Biblijos tekstas iš prancūzų kalbos būtų išverstas į vietines kalbas, taip padėdamos krikščionims pasiekti Dievo žodžio „užeigą“ (plg. Lk 10, 34). Bendruomenės lankosi vieni kitų bažnyčiose ir dalyvauja pamaldose. Jos taip pat bendradarbiauja skatindamos brolybę, taiką ir saugumą Burkina Fase. Bendruomenių žmonės neša Kristų broliams ir seserims, gydydami skurdą bei vargą patiriančiųjų žaizdas.

Tačiau, kaip sakoma vienoje afrikiečių patarlėje, „Medis neturi slėpti miško“. Šie teigiami ekumeniniai pavyzdžiai negali užgožti fakto, jog vienybei vis dar kyla daug iššūkių. Nors Burkina Faso Bažnyčios stengiasi būti „artimu“ visiems, išpažįstantiems trivienį Dievą, vis dėlto joms sunkiai sekasi mylėti vienai kitą taip, kaip Kristus įsako. Kartais jos bendrauja viena su kita kaip samariečiai ir žydai, būdamos susiskaldžiusios kultūriškai ir teologiškai, o jų santykiai nedraugiški ar priešiški. Šis nuolatinis susiskaldymas jas bjauroja, ir jos pripažįsta ekumeninio atsivertimo poreikį, kad galėtų viena kitos žaizdas gydyti aliejumi ir vynu.

Bažnyčios tėvai palyginime apie gerąjį samarietį minimoje užeigoje dažnai įžvelgdavo Bažnyčios įvaizdį. Kaip samarietis atvedė sužeistąjį į užeigą, taip ir Kristus patiki pasaulio sužeistuosius ir vargstančiuosius mūsų Bažnyčioms, kad jos pasirūpintų jų sužeidimais ir padėtų jiems atgauti sveikatą. Ši tarnavimo pasauliui misija taip pat yra kelias į vienybę, kuri yra Dievo dovana jo tautai.

**2024 m. Maldos už krikščionių vienybę savaitei skirtos medžiagos parengimas**

2022 m. rugsėjo 25–29 d. Romoje susitiko tarptautinė grupė, kurios narius paskyrė Popiežiškoji krikščionių vienybės dikasterija ir Pasaulio Bažnyčių tarybos Tikėjimo ir tvarkos komisija, kad peržiūrėtų ir galutinai parengtų medžiagą 2024 m. Maldos už krikščionių vienybę savaitei. Susitikimas vyko *Casa San Giuseppe di Cluny* centre, nuo 2016 m. administruojamame *Chemin Neuf* bendruomenės, kurios nariai itin įsipareigoję siekti krikščionių vienybės.

Krikščionių vienybės dikasterija pavedė parengti medžiagą ekumeninei grupei iš Burkina Faso, koordinuojamai šioje šalyje veikiančios *Chemin Neuf* bendruomenės. Nors Burkina Faso bendruomenės ne visada pasižymėjo ekumeniniu atvirumu ir bendradarbiavimu, tačiau Uagadugu katalikų arkivyskupijos ir protestantų Bažnyčių bei ekumeninių organizacijų atstovai noriai priėmė kvietimą ir geranoriškai bendradarbiavo rengdami maldas ir apmąstymus. Politinė ir socialinė padėtis Burkina Fase nestabili, yra daug grėsmių taikai ir socialinei sanglaudai. Maldos už krikščionių vienybę savaitės tekstų rengimas tokiu nestabiliu šalies istorijos laikotarpiu padėjo ekumeninei redakcinei grupei suvokti, kad Kristaus meilė vienija visus krikščionis ir yra stipresnė už jų susiskaldymus. Darbo pabaigoje jie pripažino, kad toks bendras darbas jiems buvo tikra ekumeninio atsivertimo patirtis.

Deja, susitikime Romoje turėję dalyvauti keturi vietinės grupės nariai negalėjo atvykti dėl paskutinę minutę įvykusio skrydžių bendrovės darbuotojų streiko. Tačiau jie susitikime dalyvavo nuotoliniu būdu. Susitikimui kartu pirmininkavo kun. dr. Mikie Roberts iš Pasaulio Bažnyčių tarybos Ženevoje ir kun. Anthony Currer iš Krikščionių vienybės dikasterijos Romoje.

**Ekumeninės pamaldos**

**Nurodymai pamaldų rengėjams**

Šiais metais ekumeninių pamaldų rengimas buvo patikėtas grupei, atstovaujančiai įvairioms Burkina Faso krikščioniškoms tradicijoms, padedant vietos *Chemin Neuf* bendruomenei (CCN).

Biblinių ir liturginių tekstų pasirinkimą įkvėpė gerojo samariečio įvaizdis iš palyginimo (Lk 10, 25–37), kuriame Jėzus parodo, ką reiškia mylėti savo artimą, atsakydamas į klausimą apie Senojo Testamento įsakymą: „Mylėsi Viešpatį, savo Dievą, visa širdimi... mylėsi savo artimą kaip save patį“ (Įst 6, 5 ir Kun 19, 18 b).

**Ruošiantis pamaldoms reikia kelių daiktų**. Apeigų pradžioje dalijamasi vandeniu, tai simbolizuoja dalijimąsi Dievo meile – tam galima naudoti kalabašą (iš kalabašo medžio vaisiaus išskobtą indą) ar kitą tinkamą vandeniui pripildyti indą. Pradėdami pamaldas jų vedėjai procesijoje atneša kalabašą ar kitą indą prie įėjimo į bažnyčią, o skaitovas kviečia bendruomenę susirinkti. Bendruomenės, kurioje vyksta pamaldos, narys pasiūlo atsigerti vandens iš kalabašo kitų dalyvaujančių bendruomenių atstovams. Šis priėmimo veiksmas gali būti atliekamas ir prie įėjimo į bažnyčią. Pasibaigus šioms pasveikinimo apeigoms, liturgijos vedėjai ir įvairių bendruomenių atstovai prisijungia prie procesijos, kurią lydi giedama giesmė arba muzika.

Jei pamaldose dalyvauja krikščionys iš kitų šalių ar žemynų, siūloma pakviesti juos jų kalba pagiedoti giesmę. Taip pat įvairių Bažnyčių atstovai galėtų atnešti įvairių spalvų gėlių puokštes, taip parodydami Dievo meilės turtingumą ir Dievo tautos įvairovę.

Pamaldų vadovui (C) skirtus tekstus galima išdalyti skirtingų tradicijų dvasininkams ar bendruomenių atstovams. Taip pat skaitovo (S) tekstai gali būti paskirstyti keliems asmenims.

Pamaldų pabaigoje į priekį atnešamas kalabašas arba kitas indas su vandeniu ir pakeliamas į viršų susirinkusiųjų akivaizdoje, o celebrantas paskelbia pamaldų pabaigą. Bendruomenės išsiuntimą ir palaiminimą gali kartu paskelbti įvairių dalyvaujančių bendruomenių dvasininkai ir atstovai.

**Pamaldų tvarka**

**C** Celebrantas (vadovas)

**S**  Skaitovas

**B** Bendruomenė

**Susirinkimas ir dalijimasis Dievo meile**

**S**: Burkina Fase kalabašas naudojamas vandeniui laikyti ir atgaivinti svečius, kurie atvyksta pavargę iš kelionės. Tai būdas pasveikinti ir išreikšti svetingumą bei brolybę. Svečiui atsigaivinus galima pradėti pokalbį ir išsakyti vizito tikslą.

Renkamės bendrai maldai ir sveikiname jus taip, kaip Abraomas sveikino tris jį aplankiusius svečius pasiūlydamas jiems vandens. Kviečiame jus atsigaivinti dalijantis vandeniu iš šio kalabašo.

Priimančiosios bendruomenės narys dalijasi vandeniu iš kalabašo su kitų bažnyčių atstovais. Kai kalabašas vėl pastatomas prie įėjimo į bažnyčią, pamaldų vedėjai rikiuojasi procesijoje, tuo metu giedama giesmė arba grojama muzika.

**Kvietimas maldai**

**C**: Vardan Tėvo ir Sūnaus, ir Šventosios Dvasios.

**B**: Amen.

**C**: Susirinkome kaip broliai ir seserys melstis už regimą krikščionių vienybę. Mūsų pamaldų šerdis yra gerojo samariečio istorija, kurioje girdime dieviškąjį kvietimą mylėti Dievą ir mylėti savo artimą kaip save patį.

Pasiruoškime susitikti su Meilės Dievu dėkodami ir džiaugdamiesi, prisimindami Jo įsakymą mylėti vieni kitus.

**B**: Šlovė Tau, Tėve, nes apsireiški savo kūrinijoje

ir kvieti visus žmones gyventi Tavo akivaizdoje.

Šlovė Tau, Jėzau Kristau,

nes dovanoji visą save kiekvienam iš mūsų ir kvieti mus daryti tą patį.

Šlovė Tau, Šventoji Dvasia,

nes suburi mus meilėje ir vienybėje.

Šlovė Tau, Meilės Dieve,

kuriame esame sukurti, atpirkti ir suvienyti. Amen.

Giesmė

**Gyriaus ir padėkos litanija**

**S**: Kelkime širdis į Dievą ir šlovinkime jį:

Būk pašlovintas, Viešpatie, Tu įkvėpei savo meilę į mūsų širdis, kad niekada neprarastume vilties. Savo meile Tu išlaisvinai mūsų gyvenimą iš baimės ir gydai mūsų sužeistas bei įskaudintas širdis. Būk pašlovintas už visus vyrus ir moteris, sėjančius meilę bei viltį tarp arti jų esančių žmonių visame pasaulyje.

**B**: Viešpatie, šloviname Tave.

**S**: Amžinasis Dieve, dėkojame už Tavo Sūnaus Jėzaus, visos žmonijos Atpirkėjo, dovaną. Būk pašlovintas už atsivertimo dovaną ir už visas tikėjimo vilties bei artimo meilės sėklas, kurias pasėjai savo tautoje ir visame pasaulyje. Ačiū Tau už tikėjimą, kurį gavome iš apaštalų, už Jėzaus vienybės maldą ir už gerosios išganymo Naujienos dovaną.

**B**: Viešpatie, dėkojame Tau.

**S**: Mylintis Dieve, garbiname Tave už Tavo meilės dosnumą kiekvienam žmogui: Tavo meilė tokia tobula, kad pranoksta mūsų supratimą, ši meilė nedaro skirtumo dėl rasės, lyties ar socialinės padėties. Garbiname Tave, nes iš meilės atsiuntei savo Sūnų Jėzų Kristų į pasaulį ir toliau užlieji mus savo meile per Šventosios Dvasios veikimą.

**B**: Viešpatie, garbiname Tave.

**Atgailos maldos**

**C**: Viešpatie, ateiname Tavo akivaizdon išpažinti savo nuodėmių.

**S**: Ieškodami laimės be Dievo ir nepaisydami Jo meilės įsakymo, nusigręžėme nuo Jo ir savo artimo. Mūsų savanaudiškumas ir troškimas savintis bei valdyti atskiria mus nuo Dievo.

Tyla

**S**: Gailestingumo Dieve,

**B**: atleisk mums ir gydyk mus.

**S**: Laikydamiesi ideologijų, kurios neigia kitų žmogiškumą, mes statome susiskaldymo sienas, sėjame neapykantos ir smurto sėklą ir atsisakome Viešpaties įsakymo mylėti vieni kitus.

Tyla

**S**: Gailestingumo Dieve,

**B**: atleisk mums ir gydyk mus.

**S**: Mes užkietinome savo širdis ir paklydome. Stokodami gailestingumo nebematome Jėzaus tuose žmonėse, kurie skiriasi nuo mūsų.

Tyla

**S**: Gailestingumo Dieve,

**B**: atleisk mums ir gydyk mus.

**S**: Mes negebėjome atverti savo širdžių ir protų begalinei ir besąlygiškai Dievo meilei, kuri skirta kiekvienam žmogui. Kadangi užsisklendžiame šiai meilei, pasaulį temdo savanaudiškumas, smurtas, abejingumas ir beprasmybė.

Tyla

**S**: Gailestingumo Dieve,

**B**: atleisk mums ir gydyk mus.

**S**: Dieve, mūsų Viešpaties Jėzaus Kristaus Tėve, atėjus laiko pilnatvei, Tu atsiuntei jį atpirkti visą kūriniją. Meldžiame Tave: pasigailėk mūsų, atleisk mūsų nuodėmes ir perkeisk mus per savo Šventąją Dvasią.

**B**: Šlovė Dievui, kurį šloviname vienu balsu.

**Trisagionas**

**B**: Šventas Dieve!

Šventas galingasis!

Šventas amžinasis, pasigailėk mūsų!

**Senojo Testamento skaitinys** (Pr 18, 1–8)

**S**: Viešpats pasirodė prie Mamrės ąžuolų, Abraomui sėdint pačioje dienos kaitroje prie savo palapinės angos. Jis pakėlė akis ir pamatė netoli savęs stovinčius tris vyrus. Pamatęs juos, jis atbėgo nuo palapinės angos jų pasitikti ir, nusilenkdamas iki žemės, tarė: „Mano viešpatie, jei susilaukiau malonės tavo akyse, neaplenk savo tarno. Tebūna atnešta truputį vandens; nusiplaukite kojas ir pailsėkite po medžiu. Atnešiu kąsnį duonos, kad galėtumėte pasistiprinti. Po to galėsite toliau eiti, nes juk užsukote pas savo tarną.“ Jie atsakė: „Daryk, kaip sakai.“ Abraomas nuskubėjo į palapinę pas Sarą ir paliepė: „Greitai įmaišyk tris saikus gerų miltų, išminkyk ir iškepk plokštainių.“ Abraomas nubėgo prie kaimenės, paėmė veršį, jauną ir rinktinį, padavė tarnui, ir šis greitai jį paruošė. Tuomet, paėmęs varškės bei pieno ir paruoštą veršieną, padėjo visa prieš juos, o pats patarnavo jiems valgant po medžiu.

**Atliepiamoji psalmė** (Ps 138)

**S**: Iš visos širdies dėkoju tau, Viešpatie,

dangiškųjų būtybių artume giedu tau šlovės giesmę.

Puolu kniūbsčias prie tavo šventyklos,

dėkoju tavo šventajam vardui

už tavo gerumą ir ištikimybę,

nes išaukštinai virš visų savo vardą ir pažadą.

**B**: Tą dieną, kai tavęs šaukiausi, tu man atsiliepei.

Kai šaukiausi, tu mane išklausei

ir suteikei man drąsos.

Visi žemės karaliai šlovins tave, Viešpatie,

nes išgirdo tavo pažadus.

**B**: Tą dieną, kai tavęs šaukiausi, tu man atsiliepei.

Jie giedos apie Viešpaties kelius,

nes didinga Viešpaties garbė.

Nors Viešpats aukštybėse,

jis rūpinasi kukliaisiais,

o išpuikėliai negali nuo jo pasislėpti.

**B**: Tą dieną, kai tavęs šaukiausi, tu man atsiliepei.

Nors man tenka eiti per didelį vargą,

tu palaikai mane gyvą.

Tu pakeli ranką prieš mano įtūžusius priešus,

mane išgelbsti tavo dešinė.

Viešpats man įvykdys savo užmojį.

Viešpatie, tavo ištikimoji meilė amžina!

Neatmesk savo rankų darbo.

**B**: Tą dieną, kai tavęs šaukiausi, tu man atsiliepei.

**S**: Garbė Tėvui ir Sūnui, ir Šventajai Dvasiai

**Evangelijos skaitinys** (Lk 10, 25–37)

Štai atsistojo vienas Įstatymo mokytojas ir, mėgindamas jį, paklausė: „Mokytojau, ką turiu daryti, kad laimėčiau amžinąjį gyvenimą?“ Jėzus tarė: „O kas parašyta Įstatyme? Kaip skaitai?“ Tas atsakė: Mylėk Viešpatį, savo Dievą, visa širdimi, visa siela, visomis jėgomis ir visu protu, o savo artimą kaip save patį. Jėzus jam tarė: „Gerai atsakei. Tai daryk, ir gyvensi.“ Norėdamas pasiteisinti, anas paklausė Jėzų: „O kas gi mano artimas?“ Jėzus prabilo: „Vienas žmogus leidosi žemyn iš Jeruzalės į Jerichą ir pakliuvo į plėšikų rankas. Tie išrengė jį, sumušė ir nuėjo sau, palikdami pusgyvį. Atsitiktinai tuo pačiu keliu ėjo vienas kunigas. Jis pamatė, bet praėjo kita puse kelio. Taip pat ir levitas, pro tą vietą eidamas, jį matė ir praėjo kita kelio puse. O vienas pakeleivis samarietis, užtikęs jį, pasigailėjo. Jis priėjo prie jo, užpylė ant žaizdų aliejaus ir vyno, aptvarstė jas; paskui, užkėlęs ant savo gyvulio, nugabeno į užeigą ir slaugė jį. Kitą dieną jis išsiėmė du denarus, padavė užeigos šeimininkui ir tarė: „Slaugyk jį, o jeigu išleisi ką viršaus, sugrįžęs aš tau atsilyginsiu.“ Kas iš šitų trijų tau atrodo buvęs artimas patekusiam į plėšikų rankas?“ Jis atsakė: „Tas, kuris parodė jam gailestingumą.“ Jėzus atsakė: „Eik ir tu taip daryk!“

Giesmė

**Pamokslas / homilija**

Po pamokslo – tylos laikas arba giesmė.

**Meilės patvirtinimas** (pagal 1 Kor 13)

Skaitoma antifoniškai: viena susirinkusiųjų dalis skaito pirmąją strofos dalį, kita – antrąją.

I

Jei kalbėčiau žmonių ir angelų kalbomis,

bet neturėčiau meilės, tebūčiau žvangantis varis ir skambantys cimbolai.

II

Jei turėčiau pranašystės dovaną,

ir pažinčiau visas paslaptis ir visą mokslą,

tačiau neturėčiau meilės, aš būčiau niekas.

I

Jei išdalyčiau alkstantiems visa, ką turiu,

jei atiduočiau savo kūną sudeginti,

bet neturėčiau meilės, – nieko nelaimėčiau.

II

Meilė kantri, meilė tarnauja, ji nėra pavydi,

ji nesipuikuoja ir neieško savo naudos.

Ji nepasiduoda piktumui, nelaiko pagiežos.

I

Meilė nesidžiaugia neteisybe, bet su džiaugsmu pritaria tiesai.

Ji visada pasirengusi atleisti, visa tiki, viskuo viliasi ir visa ištveria.

II

Meilė niekada nesibaigia.

Pranašystės? Jos išnyks.

Kalbos? Jos paliaus.

Pažinimas? Jis baigsis.

**B**: Išlieka šis trejetas: tikėjimas, viltis ir meilė,

tačiau didžiausia yra meilė.

Giesmė

Šiuo metu galima organizuoti rinkliavą.

**Užtarimo maldos**

**C**: Dieviškuoju pašaukimu esame kviečiami mylėti Dievą ir savo artimą kaip save pačius. Atnaujindami savo įsipareigojimą atsiliepti į šį kvietimą,prašome, kad ši meilė stiprintų mūsų, krikščionių, vienybę.

**S**: Visa širdimi trokštame išlikti Dievo meilėje ir gauti malonę mylėti savo artimą kaip save.

Viešpatie Dieve, Tavo meilė neturi ribų, meldžiame, kad visi pažintų Tavo begalinį gailestingumą ir tikėtų Tavo troškimu pripildyti mus begalinės meilės.

**B**: Pripildyk mus savo meilės! Padaryk, kad būtume viena Tavyje.

**S**: Junkime savo maldas kartu su Jėzaus malda, kuria jis meldėsi už visų savo mokinių vienybę.

Bendrystės Dieve, meldžiame, kad galėtume drauge darbuotis didesnei Tavo garbei skleisdami visiems gerąją išganymo Naujieną.

**B**: Pripildyk mus savo meilės! Padaryk, kad būtume viena Tavyje.

**S**: Mums skauda širdį matant sumaištį ir susiskaldymą pasaulyje.

Gydantis Dieve, meldžiame surinkti mus į vieną kaimenę, nes esame išsisklaidę kaip avys be ganytojo. Atgaivink mus savo Dvasia ir vėl pasiųsk po du, kad būtume pasaulio šviesa ir žemės druska.

**B**: Pripildyk mus savo meilės! Padaryk, kad būtume viena Tavyje.

**S**: Mūsų pasaulį gąsdina teroras ir smurtas. Milijonai vyrų ir moterų priversti bėgti iš savo namų ieškodami prieglobsčio ir saugumo.

Priimantis Dieve, suteik mums malonę išdrįsti apkabinti svetimšalius, gydyti jų žaizdas ir solidarizuotis su jais. Stiprink mūsų ryžtą, kad būtume geri ir gailestingi ir visada elgtumės su savo broliais ir seserimis taip, kaip Tu elgiesi su mumis.

**B**: Pripildyk mus savo meilės! Padaryk, kad būtume viena Tavyje.

**S**: Žinome, kad iš silpnumo ir baimės dažnai laikomės saugaus atstumo, nusigręždami nuo tų, kuriems reikia mūsų pagalbos.

Galybės Dieve, nepaisydamas mūsų meilės stokos, atverk mūsų širdis, kad jos galėtų pažinti Tavo meilės ilgį, plotį ir gylį, kad galėtume labiau mylėti Tave ir mylėtume savo artimą kaip save.

**B**: Pripildyk mus savo meilės! Padaryk, kad būtume viena Tavyje.

**Viešpaties malda**

**C**: Kaip vieno Dievo vaikai melskimės Jėzaus išmokyta malda.

**B**: Tėve mūsų, kuris esi danguje!

Teesie šventas Tavo vardas, teateinie Tavo karalystė,

teesie Tavo valia kaip danguje, taip ir žemėje.

Kasdienės mūsų duonos duok mums šiandien

ir atleisk mums mūsų kaltes, kaip ir mes atleidžiame savo kaltininkams.

Ir neleisk mūsų gundyti,

bet gelbėk mus nuo pikto.

Nes Tavo valdžia ir galybė, ir garbė per amžius.

Amen.

Giesmė

**Baigiamoji malda**

**B**: Viešpatie Jėzau, Tu meldeisi, kad visi būtų viena,

meldžiame už visų krikščionių vienybę,

įgyvendinamą pagal Tavo valią ir Tavo norimomis priemonėmis.

Tegu Tavo Dvasia leidžia mums patirti atsiskyrimo kančią,

pamatyti savo nuodėmę ir turėti viltį, pranokstančią bet kokią viltį. Amen.

(Tai kasdieninė *Chemin Neuf* bendruomenės malda už krikščionių vienybę.)

**Siuntimas**

Susirinkusios bendruomenės akivaizdon atnešamas kalabašas ar kitas indas, o celebrantas taria:

**C**: Atgaivinti gyvuoju vandeniu,

mylėkime Dievą ir savo artimą kaip save

suvienyti Kristuje ir gaivinami Šventosios Dvasios.

**B**: Visa, ką galime nuveikti drauge, darykime! Amen.

Giesmė